Per Stig Møller (KF), 2007-03-28:
Der er den forskel på Hviderusland og Rusland, at Hviderusland ikke er medlem af Europarådet.
Det er Rusland altså.
Det var Europarådets medlemslande, jeg talte om.
Men hr. Holger K. Nielsen må ikke trække den derover og få det til at fremstå, som om at vi forsvarer alt, hvad der foregår i Rusland.
Vi forsvarer ikke den udvikling, der har været på medieområdet.
Vi forsvarer heller ikke den straffrihed, som altså stadig væk ser ud til i for høj grad at præge behandlingen af de overgreb, militæret har begået i Kaukasus.
Det forsvarer vi ikke.
Så den her debat kunne have været konstruktiv og ordentlig, hvis hr. Holger K. Nielsen og hr. Rune Lund havde kørt på et ordentligt spor, men det gjorde de ikke.
Vi er da bekymrede over situationen i Tjetjenien, vi er da bekymrede over situationen i Rusland.
Men hr. Holger K. Nielsen og hr. Rune Lund vil stille det op, som om at vi, som går ind for den her vedtagelse, forsvarer alt – det er jo ikke rigtigt, vi er bekymrede over den udvikling – og at de, som går imod vores vedtagelse, står for alle de rigtige ting.
Det er jo heller ikke rigtigt.
De er kun kommet med to forslag, som er ubrugelige.
Vi kunne have haft en meget konstruktiv debat, hvis ikke hr. Holger K. Nielsen og hr. Rune Lund ville have kørt den ned til en konfrontationsdebat, for det danske Folketing kunne have ført en konstruktiv debat.
Det beklager jeg meget, det ville jeg meget gerne have været rede til, men forslagene fra SF og Enhedslisten er ubrugelige, og tonen har været fuldstændig umulig at have med at gøre.
Vi fastholder presset på Rusland.
Vi vil fastholde presset, således at demokratiet får mulighed for at folde sig ud.
Jeg konstaterer bare, at det er bedre, end det var, men det skal blive bedre, end det er.
Vi konstaterer også, at det ikke er godt nok i Tjetjenien.
Vi er enige med Europarådet i den vurdering, vi er enige med de eksperter, der har udtalt sig om det, og det påtaler vi over for Rusland.
Ved Politkovskajamordet var jeg med det samme på sagen og sagde: Dette må for Ruslands retssikkerheds egen skyld opklares.
Det tror jeg faktisk er en direkte indsats.
Og det er lidt ærgerligt, at det, der kunne have været blevet en konstruktiv debat, blev en så primitiv debat.
Hermed sluttede forhandlingen.
Det Radikale Venstre har fremlagt et forslag til folketingsbeslutning om, at Dansk Institut for Internationale Studier laver en undersøgelse af udviklingen i EU siden 2000, for så vidt angår de danske forbehold på forsvarsområdet og området for retlige og indre anliggender.
I år 2000 lavede Dansk Udenrigspolitisk Institut en undersøgelse af udviklingen på alle fire områder, hvor vi har forbehold.
Regeringen støtter forslaget om at gennemføre en forbeholdsundersøgelse, vi har bare ønsker om at ændre det radikale forslag på to punkter.
For det første finder regeringen, at en undersøgelse bør omfatte alle fire forbehold og ikke kun forbeholdene på forsvarsområdet og på området for retlige og indre anliggender.
Der har jo også været en udvikling på de to andre områder, hvor Danmark har forbehold, dvs. på ØMU-området og på unionsborgerskabet.
For det andet vil vi også foretrække, at en ny undersøgelse skal inddrage den udvikling, som et nyt traktatgrundlag måtte give anledning til, når det bliver vedtaget.
En undersøgelse bør være så komplet som mulig for at kunne danne grundlag for en fuldt oplyst offentlig debat om forbeholdenes fremtid.
Derfor bør undersøgelsen inkludere en analyse af, hvad EU’s nye traktatgrundlag måtte betyde for forbeholdene, og en ny forbeholdsundersøgelse bør derfor først foreligge, når der foreligger en ny traktat, som er ratificeret af alle lande, og vi ved, hvad forbeholdene forholder sig til og dermed kommer til at betyde for Danmark i den nye situation med den nye traktat. Hvad angår det retlige samarbejde, var den forrige undersøgelse som sagt fra år 2000, men der er jo sket noget siden, som den ikke kunne tage højde for, nemlig f.eks. begivenhederne den 11. september 2001, hvor den fælles indsats mod terrorisme jo på blodigste vis kom på dagsordenen.
Og der er også efter år 2000 opstået efterspørgsel efter en aktiv europæisk militærindsats rundtomkring i verden.
Hvad angår euroen, som vi stemte om i 2000, så var den jo rent faktisk først på gaden konkret i 2002.
Sammenfattende er regeringen enig om, at der er et behov for en ny forbeholdsanalyse, men det skal være af alle forbeholdene.
Undersøgelsen skal omfatte EU’s nye traktatgrundlag, synes vi, og på den måde vil man opnå en mere solid analyse, som vil kunne danne grundlag for en virkelig oplyst debat om forbeholdene, som vi så kan tage stilling til til den tid.
Jeg takker Det Radikale Venstre for at have rejst problemet.